b'\n_START_ARTICLE_\nHusflid\n_START_PARAGRAPH_\nHusflid er et mangfoldig begrep. Det brukes i dagligtale oftest om produksjon og produkter utf\xc3\xb8rt med de gamle teknikkene som har g\xc3\xa5tt i arv fra bondesamfunnets sj\xc3\xb8lbergings\xc3\xb8konomi. Mange vil knytte begrepet til husflidsbevegelsen p\xc3\xa5 1900-tallet og husflidsutsalgene som de mange husflidsforeningene tok initiativet til. I dag kan vi si at husflid forener tradisjon, h\xc3\xa5ndverksteknikker, materialforst\xc3\xa5else, estetikk, kvalitet og skaperglede. Dagens husflid er langt p\xc3\xa5 vei en hjemmeindustri, preget av lekker design._NEWLINE_Begrepet husflid er forholdsvis ungt. Det skal v\xc3\xa6re brukt f\xc3\xb8rste gang i dansk spr\xc3\xa5k omkring \xc3\xa5r 1800, og p\xc3\xa5 norsk grunn av Henrik Wergeland ca. 1830. Begrepet har sannsynligvis oppst\xc3\xa5tt som en reaksjon p\xc3\xa5 de f\xc3\xb8rste industriproduktene som fortrengte produksjon innenfor husholdets egen ramme. F\xc3\xb8r dette var husflid selvf\xc3\xb8lgelige gj\xc3\xb8rem\xc3\xa5l innen hjemmet. Husflid og sj\xc3\xb8lberging var hovedelementer i norsk husholds\xc3\xb8konomi fra forhistorisk tid fram til 1800-tallet._NEWLINE_Husflidens teknikker h\xc3\xb8rte med til de ferdigheter folk flest m\xc3\xa5tte kunne for \xc3\xa5 klare seg. Husflid var noe b\xc3\xa5de menn og kvinner i bondesamfunnet m\xc3\xa5tte kunne, men teknikkene var forskjellige. Allsidighet var en selvf\xc3\xb8lgelighet n\xc3\xa5r sj\xc3\xb8lberging var motivasjonen for produksjon. Det betyr at produsenten i mange tilfelle fulgte hele produksjonsgangen, fra utvelgelse av r\xc3\xa5varer, til det ferdige produktet taes i bruk. En slik produksjon ga innsikt, og i mange tilfelle gode kvalitetsprodukter._NEWLINE_Samfunnsforskeren Eilert Sundt satte husfliden inn i en \xc3\xb8konomisk og sosial sammenheng gjennom utgivelsen av boken Husfliden i Norge i 1867._NEWLINE_I v\xc3\xa5re mest gammeldagse bygder, skriver Sundt, kan man glede seg over en husflid som fyller hver ledige stund mellom hovedarbeidene og sysselsetter hver h\xc3\xa5nd i familien. Sj\xc3\xb8lberging var m\xc3\xa5let. Bonden var sin egen smed, garver og skomaker, bondekona spant, farget, vevde og sydde til hele familien. Torsken p\xc3\xa5 Senja var en slik gammeldags bygd. Alle mannfolk var fiskere, de fleste hadde sm\xc3\xa5 g\xc3\xa5rder, og det fantes ikke h\xc3\xa5ndverkere i bygda. Den opprinnelige husfliden trivdes best p\xc3\xa5 slike steder som Torsken, med spredt bebyggelse og lang vei til n\xc3\xa6rmeste by._NEWLINE_Eilert Sundt la han fram et program for \xc3\xa5 etablere husflid som egen n\xc3\xa6ring. I kj\xc3\xb8lvannet av hans virksomhet fulgte husflidsbevegelsen fra 1880-\xc3\xa5rene, parallelt med de f\xc3\xb8rste friluftsmuseene og borgerskapets oppdagelse av bondekulturen. Husflidsbevegelsen var i sin f\xc3\xb8rste tid en ideologisk bevegelse, m\xc3\xa5let var \xc3\xa5 formidle husflidsprodukter fra en fattig almue i utkantnorge til en kj\xc3\xb8pedyktig kundekrets i byene.'